Peter Hansen-Nord (V), 2001-01-11:
Det er en lidt ejendommelig forespørgsel på mange måder, fordi det er to vidt forskellige problemstillinger, forespørgeren beder om bliver besvaret, og derfor bliver debatten desværre nok også lidt ejendommelig i dag.
Hvor meget der så bliver om PSO-anvendelsen til sidst, kan vi jo tage op i en debat, for det er forligsstof, og jeg er endda blevet citeret allerede fra talerstolen, og det står fast, at sådan er det.
Det er de samme beløb.
Det er de samme penge.
Jeg kan kun sige til fru Aase D. Madsen: Der er ikke noget, der kan få folk til at agere miljømæssigt korrekt som selv at skulle have pengene op af baglommen.
Det foretrækker jeg så langt, frem for at pengene kommer fra en fælles kasse.
Fru Aase D. Madsen ved udmærket godt, at når pengene kommer fra en fælles kasse, så er alle meget miljøbevidste.
Så sætter de slet ikke nogen spørgsmålstegn ved det, men når man selv får regningen, så begynder man at interessere sig for, hvad det er, man betaler for.
Det er faktisk, om jeg så må sige, den ideologiske baggrund for et af de elementer, der ligger i energireformen.
Nok om det.
Så vil jeg godt sige, at det, jeg synes, der er mest interessant i forespørgerens forespørgselstekst, er det, der omhandler situationen omkring Elsparefonden. Og der må jeg sige, at vedrørende Elsparefond og elsparebidraget på de 0,6 øre og den administrative anvendelse af beløbet i forhold til, hvad behandlingen i sin tid af L 31 efterlod som indtryk og konklusion over for samtlige partier, der deltog i behandlingen, var, at elsparebidraget og Elsparefonden var to uadskillelige størrelser.
Og det er selvfølgelig lidt af en vovet påstand, når jeg i dag for egen regning tillader mig oven i købet at tælle ministeren med, hvad angår denne opfattelse.
Når ministeren selv under behandlingen af den ovennævnte forslag, L 31, i sin tid her fra Folketingets talerstol anvender sentenser som, at elsparebidraget krone for krone, eller at elsparebidraget går uden om statskassen og direkte i Elsparefonden, jamen så skal man være utrolig uopmærksom i timen for ikke at få den opfattelse, at ministeren selv personlig troede på den konklusion, som alle vi andre kom frem til: at disse to love om elsparebidraget og Elsparefonden var uadskillelige størrelser.
Hvorfor er det blevet så svært at indrømme det?
Det mest sympatiske er set med mine øjne, at ministeren erkender sin personlige fejlvurdering af lovteksten, især set i lyset af bemærkningerne til L 31, § 1, stk. 4, hvor man fra regeringens side forsøger at retfærdiggøre sin administration, fordi der i § 1, stk. 4 står, at staten årligt yder et beløb til de i stk. 2 nævnte formål.
Jeg skal derfor fastholde min påstand om, at der hele tiden og helt frem til tekstanmærkningen i finanslovforslaget for 2001 har eksisteret en juridisk sammenhæng mellem på den ene side elsparebidraget på 0,6 øre pr. kWh og på den anden side Elsparefonden.
Vi er jo alle sammen blevet opmærksomme
på, at prisen for at få denne tekstanmærkning fjernet og få sagen i hus har været et aktstykke på 30 mio. kr. i Finansudvalget.
Denne øvelse er for mig at se på en skala fra 0 til 10 til et rent 0 for den tekniske værdi, hvorimod jeg kan forstå, at både SF, Enhedslisten, CD og Kristeligt Folkeparti tilsyneladende vurderer det kunstneriske indtryk meget højt.
Aktstykket, som ministeren har fremlagt i Finansudvalget,
er i mine øjne et desperat forsøg på at lappe det virkelige problem sammen til noget spiseligt, og det er tilsyneladende lykkedes.
Venstre stillede i går nogle spørgsmål om konsekvenserne for de tilskudsområder, ministeren vil hente pengene fra for at lappe på Elsparefonden, og når de spørgsmål er tilfredsstillende besvaret, vil Venstre tage stilling til, om vi vil støtte ministerens omfordeling af midler i ministeriet.
På baggrund af dette her vil jeg gerne på vegne af Venstre og Det Konservative Folkeparti fremsætte følgende ganske korte og præcise: Forslag til vedtagelse
»Folketinget pålægger regeringen at skabe sikkerhed for, at værdien af elsparebidraget fremover ubeskåret overføres til Elsparefonden.
Folketinget noterer samtidig, at ministeren for finansåret 2001 igennem et aktstykke tilfører Elsparefonden et beløb, således at det samlede dispositionsbeløb i Elsparefonden er i overensstemmelse med værdien af Elsparebidraget.«